PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FK/3/1/072	Bratislava 26. augusta 2008	

Protimonopolný úrad Slovenskej republiky, odbor koncentrácií v správnom konaní č. 0051/OK/2008 začatom dňa 16.07.2008 na základe oznámenia koncentrácie podnikateľom PENTA INVESTMENTS LIMITED so sídlom Panagioti Symeou, 6, KANIKA CENTRE, BLOCK B, 5th floor, Flat/Office 504, P.C. 3105, Limassol, Cyprus, prostredníctvom právneho zastúpenia Advokátskou kanceláriou SCHULTZOVÁ & PARTNERS, s.r.o. so sídlom Križkova 9, 811 04 Bratislava a jej konateľkou Mgr. Denisou Schultzovou, advokátkou, vo veci koncentrácie podnikateľa PENTA INVESTMENTS LIMITED so sídlom Panagioti Symeou, 6, KANIKA CENTRE, BLOCK B, 5th floor, Flat/Office 504, P.C. 3105, Limassol, Cyprus a podnikateľa Gimborn Holding GmbH, so sídlom Bleibtreustrasse 33, D-10707 Berlín, Nemecká spolková republika

rozhodol

na základe § 22 ods. 1 písm. d) v spojení s § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou vzniknutou podľa § 9 ods. 1 písm. b) v spojení s § 9 ods. 4 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní nepriamej výlučnej kontroly podnikateľa PENTA INVESTMENTS LIMITED so sídlom Panagioti Symeou, 6, KANIKA CENTRE, BLOCK B, 5th floor, Flat/Office 504, P.C. 3105, Limassol, Cyprus nad podnikom podnikateľa Gimborn Holding GmbH, so sídlom Bleibtreustrasse 33, D-10707 Berlín, Nemecká spolková republika na základe Kupní smlouvy ohledně společnosti Gimborn Holding GmbH, Berlin uzavretej medzi capiton Pet Food GmbH, Berlin a Gimborn Management Beteiligungs GmbH & Co. KG, Berlin ako predávajúcimi a Penta Pet Food GmbH ako kupujúcim zo dňa 12.06.2008.

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 16.07.2008 doručené listom zaevidovaným úradom pod č. 2862/2008 oznámenie koncentrácie (ďalej len „Oznámenie“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou Jade 750. GmbH so sídlom Dorotheenstrasse 54, D-10117 Berlín, Nemecká spolková republika (ďalej len „Jade“) prostredníctvom právneho zastúpenia Advokátskou kanceláriou SCHULTZOVÁ & PARTNERS, s.r.o. so sídlom Križkova 9, 811 04 Bratislava a jej konateľkou Mgr. Denisou Schultzovou, advokátkou (ďalej len „právna zástupkyňa“).
Na základe vyššie uvedeného sa dňa 16.07.2008 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) správne konanie vedené úradom pod číslom 0051/OK/2008 vo veci koncentrácie, ktorá spočíva v získaní výlučnej kontroly spoločnosti Jade nad podnikom spoločnosti Gimborn Holding GmbH, so sídlom Bleibtreustrasse 33, D-10707 Berlín, Nemecká spolková republika (ďalej len „Gimborn“) na základe Kupní smlouvy ohledně společnosti Gimborn Holding GmbH, Berlin uzavretej medzi capiton Pet Food GmbH, Berlin a Gimborn Management Beteiligungs GmbH & Co. KG, Berlin ako predávajúcimi a Penta Pet Food GmbH ako kupujúcim zo dňa 12.06.2008 (ďalej len „Zmluva“) o čom úrad informoval spoločnosť Jade prostredníctvom právnej zástupkyne listom č. 2968/PMÚ SR/2008 zo dňa 22.07.2008.
Spoločnosť Jade počas trvania správneho konania zmenila svoje obchodné meno, ktoré sa zmenilo z pôvodného mena Jade 750. GmbH, ktoré spoločnosť používala do 17.07.2008 na súčasné Penta Pet Food GmbH (ďalej len „PPF“), ktoré spoločnosť používa od 18.07.2008. O uvedenej skutočnosti spoločnosť PPF informovala úrad predložením aktuálneho výpisu z obchodného registra.
Vyššie uvedeným listom úrad tiež vyzval spoločnosť PPF, aby doplnila predmetné oznámenie koncentrácie, nakoľko neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“).
Okrem vyššie uvedeného úrad vyzval spoločnosť PPF na predloženie podkladov a informácií, ktoré sú nevyhnutné na správne identifikovanie účastníka koncentrácie na strane nadobúdateľa a zároveň účastníka správneho konania, nakoľko úrad vyjadril pochybnosť o samostatnosti spoločnosti PPF pri prijímaní strategických rozhodnutí a jej prípadnej previazanosti na vyššie stupne riadenia a teda na materské spoločnosti.
Listom č. 3419/2008 zo dňa 14.08.2008 a listom č. 3463/2008 zo dňa 18.08.2008 boli úradu doručené informácie a podklady, na základe ktorých dospel k záveru, že kontrolu v spoločnosti PPF vykonáva prostredníctvom svojej dcérskej spoločnosti Equinox Investments B.V. so sídlom Bussumergrintweg 14 a, 1217BP Hilversum, Holandské kráľovstvo (ďalej len „Equinox“) spoločnosť PENTA INVESTMENTS LIMITED so sídlom Panagioti Symeou, 6, KANIKA CENTRE, BLOCK B, 5th floor, Flat/Office 504, P.C. 3105, Limassol, Cyprus (ďalej len „PIL“). Na základe uvedeného úrad určil za účastníka koncentrácie na strane nadobúdateľa, a teda aj za účastníka správneho konania spoločnosť PIL, o čom prostredníctvom právneho zástupcu informoval spoločnosť PPF listom č. 3481/PMÚ SR/2008 dňa 19.08.2008.
Vyššie uvedenými listami ako aj listom č. 3026/2008 zo dňa 23.07.2008, listom č. 3308/2008 zo dňa 06.08.2008 a listom č. 3482/2008 zo dňa 19.08.2008 boli úradu doručené všetky požadované informácie a podklady, čím sa Oznámenie stalo úplným podľa § 10 ods. 12 zákona a Vyhlášky. Na základe uvedeného lehota 60 pracovných dní na vydanie rozhodnutia podľa § 11 zákona začala plynúť dňa 20.08.2008 o čom úrad informoval spoločnosť PIL listom č. 3512/PMÚ SR/2008 zo dňa 21.08.2008.
Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 31.07.2008.
Z podkladov a informácií, ktoré boli úradu predložené v predmetnom správnom konaní, vyplývajú nasledujúce skutočnosti.

Podnikatelia
Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
Spoločnosť PIL je súkromnou akciovou spoločnosťou, ktorá je registrovaná na Cypre. Predmetom podnikania spoločnosti PIL sú podľa Spoločenskej zmluvy a Stanov spoločnosti viaceré činnosti, a to najmä vykonávanie podnikania investičnej spoločnosti, účasť na riadení, dozore a kontrole podnikania, uzatváranie a vykonávanie zmlúv za účelom uskutočňovania podnikania, uskutočňovanie prác alebo podnikania konzultantov, expertov, riaditeľov a pod. ako aj ďalšie činnosti.
Podľa Oznámenia je spoločnosť PIL súčasťou holdingovej štruktúry spoločností Penta (ďalej ako „Skupina Penta“). Presný zoznam spoločností patriacich do Skupiny Penta bol účastníkom správneho konania, teda spoločnosťou PIL označený ako obchodné tajomstvo a je súčasťou spisového materiálu.
Skupina Penta je stredoeurópskou investičnou skupinou podnikajúcou v oblasti investovania do kapitálu súkromných podnikov. PIL je vlastníkom investičného portfólia Skupiny Penta. Spoločnosti Skupiny Penta sú organizované v holdingovej štruktúre. 
Z vyššie uvedených skutočností vyplýva, že spoločnosť PIL je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.

Spoločnosť Gimborn je spoločnosť s ručením obmedzeným, ktorá je zapísaná Obchodnom registri B Obvodného súdu Charlottenburg, Berlín, Nemecká spolková republika. Predmetom činnosti spoločnosti Gimborn podľa výpisu z obchodného registra je poradenstvo, správa, nadobúdanie a predaj kapitálových účastí v iných podnikoch, najmä v oblasti potrieb pre domáce zvieratá, a to vlastným menom a na vlastný účet.
Spoločnosť Gimborn ako spoločnosť holdingového typu vykonáva priamu kontrolu nad spoločnosťou H. von Gimborn GmbH so sídlom v Nemeckej spolkovej republike (ďalej len „Gimborn DE“), prostredníctvom ktorej vykonáva spoločnosť Gimborn nepriamu kontrolu nad spoločnosťou GIMBORN Česká republika s.r.o. so sídlom v Českej republike (ďalej len „Gimborn CZ), nad spoločnosťou Gimborn Italia s.r.L. so sídlom v Talianskej republike (ďalej len „Gimborn IT“), nad spoločnosťou Gimborn Magyarországh Kft. So sídlom v Maďarskej republike (ďalej len „Gimborn HU“) a nad spoločnosťou Gimborn o.o.o. so sídlom v Ruskej federácii (ďalej len „Gimborn RU“).
Z vyššie uvedených skutočností vyplýva, že spoločnosť Gimborn je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.

Forma koncentrácie
Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Na základe Zmluvy uzavretej medzi spoločnosťou PPF ako kupujúcim a spoločnosťou capiton Pet Food GmbH, Berlin a spoločnosťou Gimborn Management Beteiligungs GmbH & Co. KG, Berlin ako predávajúcimi zo dňa 12.06.2008 získa podnikateľ PIL prostredníctvom spoločnosti PPF, ktorú podnikateľ PIL kontroluje prostredníctvom spoločnosti Equinox, 100 % obchodný podiel v spoločnosti Gimborn, čím získa 100 % podiel na základnom imaní. 
Na základe vyššie uvedeného podnikateľ PIL nadobudnutím predmetného obchodného podielu získa možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa Gimborn.
Podnikateľ PIL získa okrem možnosti vykonávania kontroly nad podnikateľom Gimborn i možnosť vykonávania kontroly nad spoločnosťami kontrolovanými podnikateľom Gimborn, a teda nad spoločnosťami Gimborn DE, Gimborn HU, Gimborn CZ, Gimborn IT a Gimborn RU.
Z uvedeného teda vyplýva, že na základe Zmluvy získa podnikateľ PIL nepriamu výlučnú kontrolu nad podnikom podnikateľa Gimborn, čím vznikla koncentrácia podľa § 9 ods. 1 písm. b) zákona v spojení s § 9 ods. 4 písm. a) zákona.

Účastníci konania a koncentrácie
Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ PIL.
Ak koncentráciou podnikateľ získava výlučnú kontrolu nad podnikom iného podnikateľa alebo nad časťou podniku iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava alebo podnikateľ, nad ktorého časťou sa kontrola získava. V predmetnom konaní teda účastníkmi posudzovanej koncentrácie sú podnikateľ PIL ako nadobúdateľ nepriamej výlučnej kontroly nad podnikom podnikateľa Gimborn ako aj podnikateľ Gimborn, nad podnikom ktorého sa kontrola získava. 

Koncentrácia podliehajúca kontrole úradu
Podľa § 10 ods. 1 koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo,
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
Vzhľadom na to, že koncentrácia vznikla na základe vyššie uvedenej Zmluvy podpísanej dňa 12.06.2008, podľa § 10 ods. 1 zákona úrad berie do úvahy obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2007. Vzhľadom na skutočnosť, že v čase podania Oznámenia podnikateľ PIL ešte nemal účtovnú závierku za rok 2007 k dispozícii, úrad vychádzal z roku 2006, t.j. z obratov predložených podnikateľmi za účtovné obdobie 2006.
Podnikateľ PIL podľa Oznámenia dosiahol v roku 2006 celosvetový obrat presahujúci sumu 1 200 000 000 Sk. V roku 2006 podnikateľ PIL dosiahol na území Slovenskej republiky obrat presahujúci sumu 500 000 000 Sk. Konkrétne výšky obratov dosiahnutých podnikateľom PIL celosvetovo ako aj na území Slovenskej republiky označil účastník správneho konania, teda podnikateľ PIL za obchodné tajomstvo a sú súčasťou spisového materiálu.
Podnikateľ Gimborn podľa Oznámenia dosiahol v roku 2006 celosvetový obrat presahujúci sumu 1 200 000 000 Sk. V roku 2006 podnikateľ Gimborn dosiahol obrat na území Slovenskej republiky, ktorého výška nepresiahla sumu 500 000 000 Sk a teda nepresiahla ani sumu 360 000 000 Sk. Konkrétne výšky obratov dosiahnutých podnikateľom Gimborn celosvetovo ako aj na území Slovenskej republiky boli v predmetnom správnom konaní označené účastníkom správneho konania, teda podnikateľ PIL za obchodné tajomstvo podnikateľa a sú súčasťou spisového materiálu.
Na základe vyššie uvedených ustanovení zákona v nadväznosti na výšky obratov, ktoré prekročili podnikateľ PIL ako aj podnikateľ Gimborn na území Slovenskej republiky a tiež celosvetovo, úrad zistil, že podnikateľ PIL a podnikateľ Gimborn dosiahli zákonom požadovaný obrat a teda posudzovaná koncentrácia podlieha kontrole úradu podľa § 10 ods. 1 písm. b) zákona.
Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi, 
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie. 
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e). 
Právnym titulom predmetnej koncentrácie je Zmluva zo dňa 12.06.2008, t.j. deň relevantný pre začatie plynutia lehoty na oznámenie koncentrácie úradu je deň podpisu Zmluvy. Vzhľadom na to, že predmetná koncentrácia bola prostredníctvom právneho zástupcu úradu oznámená dňa 16.07.2008, úrad konštatuje, že nedošlo k porušeniu povinnosti oznámiť predmetnú koncentráciu v lehote podľa § 10 ods. 9 zákona.
Predmetná koncentrácia bola posudzovaná, v rámci Európskeho hospodárskeho priestoru okrem posudzovania úradom, národným súťažným orgánom v Nemeckej spolkovej republike a národným súťažným orgánom v Českej republike. 

Vplyv koncentrácie na podmienky hospodárskej súťaže
Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.
Vzhľadom na vyššie uvedené úrad zisťoval, či dochádza k prekrývaniu alebo k vzájomnému dopĺňaniu podnikateľských činností účastníkov koncentrácie, teda podnikateľa PIL a podnikateľa Gimborn a s nimi prepojených spoločností.
Ako už bolo vyššie uvedené, podnikateľ PIL je súčasťou Skupiny Penta. Podľa Oznámenia Skupina Penta podniká v oblasti investovania do kapitálu súkromných podnikov a investuje predovšetkým v oblasti Strednej a Východnej Európy. Skupina Penta investuje najmä do reštrukturalizačných projektov. 
Spoločnosti patriace do Skupiny Penta pôsobia na území Slovenskej republiky ako aj na iných geografických trhoch v oblasti realitných činností, developerskej činnosti, zábavného priemyslu (prevádzanie číselných a okamžitých lotérií a športového stávkovania aj na území Poľska, Českej republiky a Chorvátska), v oblasti zdravotníctva (poskytovanie zdravotníckej starostlivosti vo viacerých typoch zariadení a vo viacerých odboroch v Oznámení presne špecifikovaných), v oblasti pracovnej zdravotnej služby, poskytovania rýchlej zdravotnej pomoci, v prevádzkovaní lekární, distribúcii liekov, v oblasti vykonáva verejného zdravotného poistenia, v energetickom priemysle, elektrotechnickom priemysle, v zlievárenskom priemysle, v oblasti výroby odliatkov z ocele, v oblasti stravovacích služieb, prevádzkovaní športového klubu, v oblasti výroby oceľových konštrukcií, v stavebnej činnosti, v zbere šrotu, v oblasti vydavateľstva, v textilnom priemysle, v oblasti environmentálneho merania, analýzy a poradenstva, v strojárenskom priemysle, v priemysle výroby hliníka a hliníkových produktov, v oblasti recyklácie autovrakov, v oblasti skladovania a zneškodňovania nebezpečného odpadu, v oblasti poskytovania poradenských služieb, v oblasti investičnej činnosti, v oblasti kúpy tovaru za účelom ďalšieho predaja, v oblasti kúrenárstva (na území Českej republiky), v oblasti distribúcie tepla, v oblasti výroby ofsetových strojov (na území Českej republiky), prevádzkovanie regionálneho letiska, prevádzkovanie medzinárodného neverejného letiska (v Českej republike), v oblasti spracovania a predaji mäsa a mäsových výrobkov, výroby konzerv a polokonzerv, v oblasti laboratórnych vyšetrení, v oblasti poskytovania komplexných bankových služieb, v oblasti vytvárania a správy doplnkových dôchodkových fondov na účel vykonávania doplnkového dôchodkového sporenia, v oblasti veľko- a maloobchodného predaja rýchloobrátkového tovaru (na území Poľska a Českej republiky), v oblasti prevádzkovania siete káblovej televízie (na území Poľska), v oblasti stavebného priemyslu, v oblasti leteckej výroby a predaja leteckého materiálu (na území Českej republiky a Veľkej Británie). 
Ako už bolo vyššie uvedené, predmet činnosti podnikateľa Gimborn je poradenstvo, správa, nákup a predaj kapitálových účastí v tretích osobách na vlastný účet, predovšetkým vlastníctvo podielov a/alebo akcií v spoločnostiach, ktoré pôsobia v oblasti výroby a/alebo predaja príslušenstva a krmív pre domáce zvieratá a predaje domácich zvierat (záujmové chovy).
Prostredníctvom spoločností, ktoré podnikateľ Gimborn priamo alebo nepriamo kontroluje, podnikateľ Gimborn pôsobí na trhu potrieb pre domáce zvieratá a na trhu predaja domácich zvierat, a to prevažne na území Českej republiky, Nemeckej spolkovej republiky, Talianskej republiky, Ruskej federácie a Maďarskej republiky, a to presnejšie v oblasti nákupu a predaja zvierat a chovateľských potrieb určených pre záujmové chovy, v oblasti výroby a predaja krmív a chovateľských potrieb určených pre záujmové chovy vrátane doplnkov a v oblasti nákupu a predaja chovateľských potrieb a doplnkov. Na základe vyššie uvedeného úrad určil za tovarový relevantný trh ako trh chovateľských potrieb pre záujmové chovy a predaj zvierat.
Na trhu v Slovenskej republike podnikateľ Gimborn, alebo spoločnosti podnikateľom Gimborn priamo alebo nepriamo kontrolované, realizuje len vývoz tovarov resp. poskytovanie služieb spadajúcich na trh chovateľských potrieb pre záujmové chovy a predaj zvierat, ktorých presný zoznam tvorí súčasť spisového materiálu. Avšak, objem vývozu tovarov a poskytovania služieb na trhu Slovenskej republiky tvorí podľa vyjadrenia a odhadu účastníka správneho konania, teda podnikateľa PIL zanedbateľný podiel (menej ako 0,05 %) na celkovom dovoze na územie Slovenskej republiky. 
Z vyššie uvedeného vyplýva, že podnikateľ PIL a podnikateľ Gimborn poskytujú služby a predávajú tovary, ktoré spolu vzájomne nesúvisia, podnikateľ PIL a podnikateľ Gimborn nie sú vzájomnými aktuálnymi ani potenciálnymi konkurentmi, a teda pôsobia na trhoch, ktoré nie sú vzájomne ovplyvnenými trhmi. V súvislosti s uvedeným úrad hodnotí predmetnú koncentráciu ako konglomerátnu koncentráciu.
Záver 
Z vyššie uvedeného vyplýva, že po uskutočnení transakcie sa nezmenia podmienky hospodárskej súťaže na relevantnom trhu chovateľských potrieb pre záujmové chovy a predaja zvierat na území Slovenskej republiky, preto úrad predmetným správnym konaním dospel k záveru, že predmetná koncentrácia nebude mať žiaden dopad na trh Slovenskej republiky, nijako nezmení štruktúru trhu Slovenskej republiky a taktiež nevytvára alebo neposilňuje dominantné postavenie podnikateľa PIL, ktorého dôsledkom sú významné prekážky efektívnej hospodárskej súťaže na relevantnom trhu.
Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.
Podľa § 33 zákona úrad listom č. 3584/PMÚ SR/2008 zo dňa 26.08.2008 vyzval účastníka správneho konania, t.j. podnikateľa PIL pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.
Listom č. 3597/2008 zo dňa 26.08.2008 sa podnikateľ PIL k predmetnej výzve úradu vyjadril, že berie na vedomie výsledky šetrenia vykonaného úradom.  Úrad vzal na vedomie predmetné vyjadrenie sa a zmeny týkajúce sa dodatočného označenia údajov za predmet obchodného tajomstva a zohľadnil ich v rozhodnutí. 
Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
Mgr. Denisa Schultzová
Advokátska kancelária
SCHULTZOVÁ & PARTNERS, s.r.o.
Križkova 9
811 04  Bratislava